Cocktail Slippers

**Cocktail Slippers** er en norsk rockegruppe som ble grunnlagt i 2001. 

Bandet består kun av kvinnelige medlemmer, der alle bidrar til låtskriving og produksjon av innspillingene. Musikken er en sjangermiks av garasjerock og powerpop, med innslag av punk. Siden tidlig 2000-tall har de hatt et tett samarbeid med Little Steven og etter hvert hans plateselskap Wicked Cool Records.

Cocktail Slippers har pr 2025 gitt ut fem studioalbum. De er kjent for sine energiske liveopptredener og turnerer jevnlig i Europa og USA, der de har stått på samme plakat som artister som Nancy Sinatra, Bruce Springsteen, Paul McCartney, Elvis Costello og The Strokes.

Besetningen har variert mellom fire og seks medlemmer. I 2025 er bandet en kvintett bestående av Astrid «Sugar» Waller på bass, Stine «Rocket» Bendiksen på gitar, vokalist Silje «Hope» Hope, Sara «Vega» Andersson på gitar og Maria «Smash» Storaas på trommer.

## Historie
Cocktail Slippers ble dannet tidlig i 2001, med utgangspunkt i et annet band som utelukkende besto av kvinner, The Barbarellas. Bassisten Astrid «Sugar Cane» Waller var et av de opprinnelige medlemmene i The Barbarellas. Stine «Rocket Queen» Bendiksen og Ingjerd «Modesty Blaze» Sandven Kleivan (tidligere kjent som «Lisa Farfisa») kom med etter at bandets daværende gitarist og keyboardist sluttet. 

Da The Barbarellas ble oppløst i 2000, slo Sugar Cane, Modesty Blaze og Rocket Queen seg sammen med en ny trommeslager, Marianne «Tammy Lee Sticks» Otterstad, for å videreføre prosjektet. Kort tid etter ble det besluttet at bandet burde skifte navn; det nye navnet ble Cocktail Slippers.

### ''[[Rock It!]]'' og ''[[Mastermind (Cocktail Slippers-album)|Mastermind]]'', Little Steven (2001–2004)

Bandet spilte inn sitt debutalbum, *[[Rock It!]]*, tidlig på våren 2001. Albumet ble utgitt senere samme år på det norske plateselskapet MTG. Radiostasjonen P4 uttalte:*—Så kommer det altså en gjeng jenter, plugger inn og sier 1,2,3,4, og leverer en fullstendig no-bullshit-rockeplate fra ende til annen […] den beste norske rockeplaten hittil i år!* Cocktail Slippers spilte på Musikkfest Oslo første gang i 2002, en festival der de senere har spilt flere ganger (2004, 2009, 2024).

Steven «Little Steven» Van Zandt (E Street Band) hadde plukket med seg debutalbumet deres da han var i Oslo med Bruce Springsteen i 2003, og spilte hyppig låtene «Oh Boy» og «Rock'n'Roll Babe» i radioprogrammet Little Steven's Underground Garage. I 2004 ble Cocktail Slippers invitert til Van Zandts egen festival i New York, der de delte scene med artister som The Strokes, Radiohead, og Iggy & The Stooges.

I 2004 ga Cocktail Slippers ut EPen *Housewives From Hell* i april og deres andre fullengder, *[[Mastermind (Cocktail Slippers-album)|Mastermind]]*, i oktober. De spilte også på  i Bergen, og ble valgt ut til Music Export Norways CD-serie *Norway Now* med låta «Oh Boy». I desember ga de ut en coverversjon av Wham!-hiten «Last Christmas» som CD-singel i begrenset opplag, med Kim Wildes «Kids in America» på b-siden.

### Wicked Cool Records, ''[[Saint Valentine’s Day Massacre]]'' (2007–2009)
Da Steven Van Zandt startet eget plateselskap, Wicked Cool Records, ble Cocktail Slippers umiddelbart signert. Han uttalte senere i forbindelse med 20-årsjubileet til bandet:*–* *(Cocktail Slippers) var en del av årsaken til at vi startet plateselskapet. De er det første bandet vi signerte [...]* I 2009 spilte Cocktail Slippers inn og ga ut sitt tredje studioalbum, *[[Saint Valentine’s Day Massacre]]*. Albumet ble produsert i Oslo av bandet i samarbeid med Little Steven. I tillegg til eget materiale inneholder albumet to låter skrevet av Little Steven: tittelsporet «Saint Valentine’s Day Massacre» og «Heard You Got a Thing for Me». Etter at albumet var ferdig innspilt og de siste justeringene gjensto var produsenten Jean Beauvoir (Kiss, Blondie, Ramones) i Oslo. Han hadde hørt om bandet fra Little Steven, ønsket å delta som medprodusent på plata, og foreslo at de også skulle gjøre coverversjoner av Lesley Gores «She’s a Fool» og Connie Francis’ «Don’t Ever Leave Me». 

I forkant av innspillingen var trommeslager Tammy Lee Sticks erstattet av Bente «Bella Donna» Larsen, og Lene «Squirrel» (senere «Zomba») Vinje Simensen var kommet med som et femte medlem på gitar. Cocktail Slippers besto dermed av Rocket Queen, Sugar Cane, Modesty Blaze, Bella Donna og Zomba.

*[[Saint Valentine’s Day Massacre]]* fikk positive anmeldelser verden over, og terningkast fem i både Aftenposten og Dagsavisen. Rolling Stone-journalist David Fricke skrev: «*I fullt jubelmodus låter Cocktail Slippers som The Go-Go’s [...] skrevet og avfyrt med overskudd, selvtillit og lekenhet fra moderne rock’n’roll-kvinner som hele tiden er i kontakt med sitt indre driv.*». Den nederlandske avisen NRC Handelsblad omtalte dem som «*norske rockeheltinner*» som «*tar opp tråden der [[Blondie (band)|Blondie]] slapp*».

### Lilyhammer, Melodi Grand Prix, ZZ Top (2010–2012)
Cocktail Slippers ble invitert til en av USAs største musikkfestivaler, South by Southwest, både i 2010 og 2011. 

Rundt 2011 sluttet Modesty Blaze, og Silje «Hope» Hope tok over som bandets hovedvokalist mens Thea Sofie «Piper» Melberg ble med på keyboard. Bandet besto nå av seks medlemmer: Rocket Queen, Sugar Cane, Bella Donna, Zomba, Hope og Piper. 

Cocktail Slippers gjorde en cameo i episoden «The Flamingo» i den første sesongen av den norsk-amerikanske mafiakomedien *[[Lilyhammer]],* der de fremførte sin egen låt «Soul Salvation Of Love». Låtene «Heard You Got a Thing For Me» (skrevet av Little Steven for 2009-albumet *[[Saint Valentine’s Day Massacre]]*) og bandets egne «Goodbye» og «Shame on Me» spilles som bakgrunnsmusikk i seriens sesong 2.

I 2012 skjedde det igjen endringer i besetningen. Sugar Cane var midlertidig ute og Lill «Aurora de Morales» Hallbakken kom inn som ny bassist. På dette tidspunktet var Rocket Queen eneste gjenværende medlem fra originaloppstillingen.

I januar 2012 deltok bandet i Melodi Grand Prix med låten «Keeps on Dancing» (opprinnelig tittel «She's a Rattlesnake»), men røk ut i delfinale 2. I april gjorde NRK et hyllestprogram for Bjarne Brøndbo der Cocktail Slippers bidro med en coverversion av Joe South-låta «Hush». I juli opptrådte Cocktail Slippers på festivalen Hard Rock Calling i Hyde Park sammen med artister som Paul McCartney, Bruce Springsteen, Crosby, Stills & Nash, Elvis Costello og Crowded House, og på sensommeren spilte de support for ZZ Top på Notodden Blues Festival.

### Universal Norway, ''[[People Talk]]'' (2013–2020)
I 2013 signerte Cocktail Slippers med Universal Norway for det norske platemarkedet.

Bandets fjerde album, *[[People Talk]]* (2014), inneholder låta «Keeps on Dancing», som bandet fremførte i Melodi Grand Prix, og albumet regnes som mer poporientert enn de tre foregående utgivelsene. Foruten en coverversjon av Lulu & The Luvvers' «I'll Come Running» er alle sporene skrevet av bandet selv. Albumet kom på andreplass under Rockman og Nettavisens leserkåring av årets album.

I 2014 turnerte de nok en gang i USA. Under en kort turné i Storbritannia samme år spilte de blant annet på The Cavern under Liverpool-festivalen International Pop Overthrow. De spilte også på Mini-Øya, der de hadde med seg Minislippers; unge skuespillere fra musikkvideoen til låta «Show'em Good» som nå ønsket å danne eget band.

Da Inger Lise Rypdal i august 2015 ble innlemmet i Rockheim Hall Of Fame spilte Cocktail Slippers låta «Fru Johnsen» under seremonien, som ble sendt på NRK. Samme år spilte de inn en versjon av «Mexican Town» for en hyllestplate i anledning Backstreet Girls' 30-årsjubileum.

I 2018 slapp Cocktail Slippers singelen «Excuse Me», skrevet og produsert sammen med Ida Maria. Sugar Cane hadde kommet tilbake etter en tids fravær, og Sara «Vega» Andersson erstattet Zomba på gitar. Rundt 2019 sluttet trommeslager Bella Donna, og bandet fant hennes erstatter i Ann Kristin «Miss A-OK» Gåsbakk. Bandet besto nå av Rocket Queen, Sugar Cane, Hope, Vega og Miss A-OK.

Under pandemien i 2020 ga Cocktail Slippers ut tre singler; «Night Train», «Like a Song Stuck in My Head» og «City on Fire». 

### ''Shout it Out Loud!'', Relentless Booking (2021–)
Bandets femte fullengder, *Shout It Out Loud!*, ble sluppet på Wicked Cool Records i 2021, sju år etter forrige album. Innspillingen hadde stadig blitt utsatt pga. bandutskiftninger og pandemien, og de fire singlene fra perioden 2018–2020 er blant sporene på albumet. To av de tidligere bandmedlemmene bidro derfor på et par låter hver – Lene «Zomba» Vinje som låtskriver («Excuse Me», «City On Fire») og Bente «Bella Donna» Larsen på trommer («Excuse Me», «Night Train»).  

Det ble sluppet to singler fra dette albumet. «I'll Be Here For You» ble skrevet til ære for bandmedlemmenes døtre, og vokalen ble spilt inn av Hope bare uker før hun selv ble mor. For singelen «She Devil (Shout It Out Loud!)» ble bandet bedt om å spille inn en b-side. Valget falt først på «Hush», som de hadde fremført jevnlig siden NRK-innslaget i 2012. Låta ble spilt inn som et liveopptak i studio, og den tilhørende musikkvideoen besto av scener fra dette opptaket. På keyboard medvirket Julie Falkevik Tungevåg, som bandet tidligere hadde hyret inn for liveopptredener. Produsent Little Steven mente imidlertid at innspillingen var for sterk til å fungere som b-side, og det var derfor «Too Good To Be True» som endte opp på singelen, mens «Hush» kom med som siste spor på albumet. 

I 2022 var Cocktail Slippers blant artistene som sto på scenen for å hylle Casino Steel i anledning hans 70-årsdag. De spilte også på Notodden Blues Festival. 

*Shout It Out Loud!*-albumet var planlagt promotert via turné i USA, men denne lot seg ikke gjennomføre før i 2023. Turneen inkluderte konserter i Boston, Portland, Providence, Holyoke, New Haven, New Jersey samt på Manhattan. Maria «Smash» Storaas var kommet med på trommer i stedet for Miss A-OK – for øvrig den siste endringen i bandsammensetningen pr 2025. 

I 2024 slapp Cocktail Slippers EP-en *Talking About Love*, som var spilt inn delvis i Oslo og delvis i New York. De ga også ut 7"-singelen «The Renegade Sessions» på vinyl, for salg eksklusivt på konserter. Samme år spilte de på South by Southwest for tredje gang, som del av en turné under navnet «Little Steven's Underground Garage presents The Wicked Cool Records Revue», sammen med artistene Slim Jim Phantom & The Wildcats, The Chesterfield Kings og Soraia. Sommeren 2024 spilte de på en rekke festivaler rundt i Norge.

I 2025 signerte Cocktail Slippers med Relentless Booking. Bandet spilte på det første «Little Steven's Underground Garage Cruise» i mai, og senere samme år på Tons of Rock. På senhøsten gjorde de sin femte USA-turné på to år, der de besøkte New Jersey, Connecticut, New York, Maine, Rhode Island og Pennsylvania. I forkant av turneen slapp de singelen «Back Where You Belong», som var en hyllest til livet på turné.

I januar 2026 ble det klart at Hope skulle forlate bandet, da de publiserte en etterlysning på sosiale medier etter ny vokalist. Bare uker senere ble Sandra Szabo annonsert som Hopes etterfølger.

## Stil
Cocktail Slippers musikk beskrives gjerne som garasjerock, glam'ete punkpop og ren rock'nroll. Bandets viktigste musikalske inspirasjonskilder er 70-tallsrock, som Black Sabbath og Led Zeppelin, samt 90-talls skandinavisk rock. De har også nevnt artister som Blondie, Joan Jett, Foo Fighters, Ramones, The Go-Go’s og The Beach Boys. Bandmedlemmene har ulike musikalske preferanser, men skriver alle låtene sammen.

Cocktail Slippers har alltid vært bevisst sitt visuelle uttrykk, og har gjennom årene eksperimentert med ulike stiler. De har opptrådt som sjømannsjenter, tennisspillere og gangstere. I senere tid har de samarbeidet med designeren Cårejånni Enderud. Ideen er å formidle en følelse av *girl power*, eller superhelter dekket av glitter; en stil som kan minne om WWE-wrestlingens overdrevne kostymer.*– Antrekkene er minst like mye for vår egen del. Når man tar på seg en sånn outfit som de vi har nå, går det ikke an å la være å bli glad. Det gir oss ekstra energi, og folk på konserten synes det er gøy også. For oss er det ikke noe alternativ med vanlige klær.* (Rocket Queen)Camp er viktig både for artistnavnene deres og for helhetsuttrykket. Bandnavnet refererer til en type elegante fjærpyntede og høyhælte hjemmesko som typisk rollekarakteren «Alexis Carrington Colby» fra TV-såpeserien *[[Dynastiet]]* brukte, og bandet starter gjerne konsertene sine med kjenningsmelodien fra nettopp denne serien.

## Bandmedlemmer

### Nåværende

* «Rocket Queen», eller bare «Rocket» (Stine Bendiksen) – vokal, gitar, perkusjon (2001–)
* «Sugar Cane», eller bare «Sugar» (Astrid Waller) – vokal, bass, fotograf (2001–2012, 2016–)
* «Vega» (Sara Andersson) – gitar, koring (2018–)
* «Smash» (Maria Storaas) – trommer (2022–)
* Sandra Szabo – vokal (2026–)

#### Bildegalleri av bandet fra [[Tons of Rock]] 2025:

Fil:The Cocktail Slippers - Tons of Rock 2025 021.jpg|Rocket Queen
Fil:The Cocktail Slippers - Tons of Rock 2025 029.jpg|Sugar
Fil:The Cocktail Slippers - Tons of Rock 2025 012.jpg|Hope
Fil:The Cocktail Slippers - Tons of Rock 2025 006.jpg|Vega
Fil:The Cocktail Slippers - Tons of Rock 2025 010.jpg|Smash


### Tidligere

* «Modesty Blaze», også «Lisa Farfisa» (Ingjerd Sandven Kleivan) – vokal, keyboard (2001–2011)
* «Tammy Lee Sticks» (Marianne Otterstad) – trommer, perkusjon (2001–2008)
* «Zomba», tidligere «Squirrel» (Lene Vinje Simensen) – gitar, koring (2005–2012, 2015–2018)
* «Bella Donna» (Bente Konstanse Larsen) – trommer (2008–2019)
* «Miss Liberty» (Marika Willstedt) – keyboard (2010–2011)
* «Piper» (Thea Sofie Melberg) – keyboard, koring (2011–2016)
* «Hope» (Silje Hope) – vokal (2011–2026)
* «Aurora de Morales» (Lill Jeanette Hallbakken) – bass, koring (2012–2016)
* «Miss A-OK» (Ann Kristin «AK» Gåsbakk) – trommer, perkusjon (2019–2022)

## Diskografi

### Album
* 2002: *[[Rock It!]]* (MTG)
* 2004: *[[Mastermind (Cocktail Slippers-album)|Mastermind]]* (MTG), gjenutgitt av Wicked Cool Records i 2007 med nytt plateomslag
* 2009: *[[Saint Valentine’s Day Massacre]]* (Wicked Cool Records)
* 2014: *[[People Talk]]* (Wicked Cool Records)
* 2021: *Shout It Out Loud!* (Wicked Cool Records)

### EP, singler

*2002: «Oh Boy» – single (MTG)
*2004: *Housewives From Hell* – EP (Attitude Records)
* 2004: «Last Christmas»/«Kids In America» – single (Flipside Records)
* 2009: «Saint Valentine’s Day Massacre» – single (Wicked Cool Records)
* 2009: «Don't Ever Leave Me» – promosingle (Wicked Cool Records)
* 2009: «Last Christmas» – digital single (Wicked Cool Records)
* 2010: «It's Christmas» – digital single (Wicked Cool Records)
* 2012: «Keeps on Dancing» – digital single (Wicked Cool Records)
* 2012: «Soul Salvation of Love» – digital single (Wicked Cool Records)
* 2013: «Shame on Me» – digital single (Wicked Cool Records)
* 2018: «Excuse Me» – digital single (Wicked Cool Records)
* 2020: «Night Train» – digital single (Wicked Cool Records)
* 2020: «Like a Song Stuck in My Head» – digital single (Wicked Cool Records)
* 2020: «City on Fire» – digital single (Wicked Cool Records)
* 2021: «I'll Be Here For You» – digital single (Wicked Cool Records)
* 2021: «She Devil (Shout It Out Loud!)»/«Too Good To Be True» – digital single (Wicked Cool Records)
* 2024: «The Renegade Sessions» – 7" single (Wicked Cool Records)
* 2024: *Talking About Love* – EP *([[Wicked Cool Records]])*
* 2025: «Back Where You Belong» – single (Wicked Cool Records)

### Medvirker på

*2003: *Little Steven's Underground Garage - Show #89 - Weekend December 12–14, 2003* – med låta «Rock And Roll Babe» (Renegade Nation)
* 2004: *10* *år i løse lufta! Grünerløkka Lufthavn* – med låta «Mastermind»
* 2004: *Norway Now – Rock* – med låta «Oh Boy» (Music Export Norway)
* 2004: *By:Larm Live Bergen 2004* – med låta «Starlet Cole»
* 2005: *The Come Again? Rock 'N Roll Sessions Volume 1* – med låta «Sentenced To Love» (Mother Ocean Records)
* 2006: *Innocence Is Bliss (A Female Frenzy Of Sensational Sounds!)* – med låta «So Hard To Do» (Dionysus Records)
*2007: *Little Steven's Underground Garage Presents The* *Coolest Songs Of The World Vol. 2* – med låta «Rock and Roll Babe» (Wicked Cool Records)
*2007: *Little Steven's Underground Garage Christmas EP* – med låta «Father Christmas» (Wicked Cool Records)
* 2008: *It's Not Just Cool It's Wicked Cool! (10 Songs From Little Steven's Wicked Cool Records)* – med låta «Give It To Me» (Revolver Magazine)
* 2008: *Little Steven's Underground Garage Presents Christmas A Go-Go* – med låta «Santa's Coming Home» (Wicked Cool Records)
* 2009: *Wicked Cool Coming Attractions* – sampler, med låta «You Do Run» (Wicked Cool Records)
* 2009: *Vice Guide To Festivals* – med låta «St. Valentine's Day Massacre» (Vice Records)
* 2010: *Alternativ Julekalender 2010* – med låta «It's Christmas» (RhinoProd)
* 2012: *MGP – Melodi Grand Prix 2012* – med låta «Keeps On Dancing» (Universal Music Group, NRK)
* 2015: *Sannhet På Boks – En Hyllest Til Raga Rockers* – med låta «Full Tank» (C+C Records)
* 2015: *Deaf Before Compromise..... A Volumen Brutale Tribute To Backstreet Girls* – med låta «Mexican Town» (Voices Of Wonder)
* 2023: *She's Got The Power! (Female Power Pop, Punk & Garage)* – med låta «In The City» (Ace)
* 2023: *...Enda* *mere Julepønk i Norge* – med låta «Santa's Coming Home» (Fucking North Pole Records)

## Referanser